text: Sådan undgår du tricktyve
  23 maj 2012 kl. 13.31
  Politiet giver gode råd til især ældre om, hvordan de undgår tricktyve.
  - Undersøgelser viser, at nogle af de mest bekymrede er ældre damer, selv om ældre damer er mindst udsatte for kriminalitet. Derfor er vores store udfordring ældres angst og bekymring for kriminalitet, siger lederen af politikredsens kriminalpræventive sekretariat, politikommissær Christian Østergård. 
  Det er forholdsvis let at undgå tricktyve.
  Her er nogle gode råd fra Syd- og Sønderjyllands politi:
  Lad være med at lukke personer ind, som du ikke kender. Spørg altid efter legitimation, hvis du er det mindste i tvivl. 
  Hold din fordør låst ? også når du er hjemme.
  Lav faste aftaler med folk, der skal besøge dig, f.eks. hjemmehjælpere, håndværkere, sygeplejersker, familie og andre. Henstil til dem om at overholde aftalerne
  Ved besøg af håndværkere bør der altid være en person fra ejendomskontoret til stede.
  I lejligheder: Åbn kun via dørtelefonen, når du er klar over, hvem der ringer på. Det øger faren for indbrud og tricktyve at åbne for ukendte personer.
  Undgå at have mange kontanter eller værdier liggende.
  Opbevar ikke kontanter, smykker og lignende i den nærmeste skuffe. Opbevar det på et sikkert sted.
  Tal med dit pengeinstitut om at få et Dankort til at klare de daglige indkøb med. Opbevar aldrig Dankort og kode sammen.
  Betal regninger via pengeinstitutternes betalingsservice.
  Skilt ikke med, at du bor alene. Forbogstav og efternavn på dørskilt og postkasse er nok.
  Få evt. en låsesmed til at se på dørlåsen. Måske skal der monteres en ny og bedre lås ? eller en ekstra lås. Du kan også få monteret en dørspion, så du kan se, hvem der står udenfor. 
  Vær opmærksom på fremmede i kvarteret. Snak gerne med naboerne, andre beboere i opgangen, viceværten eller ejendomsinspektøren. Et godt naboskab er med til at give tryghed i hverdagen.
  